b'\n_START_ARTICLE_\nKauno muziejus neregiams\n_START_PARAGRAPH_\nKauno muziejus neregiams \xe2\x80\x93 Kauno senamiestyje (Nepriklausomyb\xc4\x97s a. 14), \xc5\xa0v. Mykolo Arkangelo (\xc4\xaegulos) ba\xc5\xbeny\xc4\x8dios r\xc5\xabsiuose \xc4\xafsik\xc5\xabr\xc4\x99s muziejus.\n_START_SECTION_\nIstorija\n_START_PARAGRAPH_\nKauno technologijos universiteto Student\xc5\xb3 atstovyb\xc4\x97s organizuoto tarptautinio main\xc5\xb3 projekto \xe2\x80\x9eXXI am\xc5\xbeiaus katakombos\xe2\x80\x9c metu (2005 m. rugs\xc4\x97jo m\xc4\x97nes\xc4\xaf) Lietuvos ir u\xc5\xbesienio \xc5\xa1ali\xc5\xb3 studentai, vadovaujami skulptoriaus, Nacionalin\xc4\x97s premijos laureato Roberto Antinio suk\xc5\xabr\xc4\x97 muziej\xc5\xb3 neregiams. Muziejaus id\xc4\x97ja \xe2\x80\x93 jutimin\xc4\x97 patirtis ir \xc5\xa1ios patirties rai\xc5\xa1kos b\xc5\xabdai (klausa, uosl\xc4\x97, lyt\xc4\x97jimas). Erdvines instaliacijas primenan\xc4\x8di\xc4\x85 muziejaus ekspozicij\xc4\x85 \xe2\x80\x9eXXI am\xc5\xbeiaus katakombos\xe2\x80\x9c sudaro a\xc5\xa1tuonios skirtingos dalys: brasta, landa, sodas, pirmas slenkstis, riba, antras slenkstis, fragmentai, atmintis. Ekspozicija yra visi\xc5\xa1kai nematoma, lankytojai j\xc4\x85 gali tik pajausti per garso, lyt\xc4\x97jimo bei uosl\xc4\x97s poj\xc5\xab\xc4\x8dius. Anot R. Antinio, muziejaus lankytojai turi brautis pro kaban\xc4\x8dius daiktus, elastingas juostas, gars\xc5\xb3, kvap\xc5\xb3, pir\xc5\xa1t\xc5\xb3 lietimo erdves. Informacija lankytojams pateikiama Brailio ra\xc5\xa1tu ir \xc4\xafprastais \xc5\xbeenklais bei u\xc5\xbera\xc5\xa1ais.'